ai4bharat/Pralekha huggingface dataset:
பெட்ரோலியம் மற்றம் இயற்கை எரிவாயு அமைச்சகம்
மெத்தனால் கலந்த டீசலில் இயங்கும் உள்நாட்டு கப்பலின் வெள்ளோட்டத்தை மத்திய பெட்ரோலிய துறை அமைச்சர் கொடியசைத்துத் துவக்கி வைத்தார்
பிப்ரவரி 6 முதல் 8-ஆம் தேதி வரை பெங்களூருவில் இந்திய எரிசக்தி வாரம் 2023 நடைபெற உள்ளதை முன்னிட்டு மெத்தனால் கலந்த டீசலில் இயங்கும் உள்நாட்டு கப்பலின் வெள்ளோட்டத்தை மத்திய பெட்ரோலியம் மற்றும் இயற்கை எரிவாயு, வீட்டு வசதி மற்றும் நகர்ப்புற விவகாரங்கள் துறை அமைச்சர் திரு ஹர்தீப் சிங் பூரி இன்று தொடங்கி வைத்தார். இந்த நிகழ்ச்சியில் மத்திய பெட்ரோலியம் மற்றும் இயற்கை எரிவாயு, தொழிலாளர் மற்றும் வேலைவாய்ப்புத் துறை இணையமைச்சர் திரு ராமேஸ்வர் தெளி கலந்து கொண்டார்.
மெத்தனால் என்பது நிலக்கரி சாம்பல், விவசாயக் கழிவு, அனல் மின் நிலையங்கள் மற்றும் இயற்கை எரிவாயு ஆகியவற்றிலிருந்து கரியமில வாயு உற்பத்தி செய்யப்படும் குறைந்த கார்பன் ஹைட்ரஜன் கலந்த எரிப்பொருளாகும். சி.ஓ.பி 21 மாநாட்டில் இந்தியாவின் உறுதிப்பாட்டை பூர்த்தி செய்வதற்கான மிகச் சிறந்த வழி, இது.
பெட்ரோல் மற்றும் டீசல் உடன் ஒப்பிடுகையில் சற்று குறைவான எரிசக்தி திறனை மெத்தனால் பெற்றுள்ள போதிலும், போக்குவரத்து துறை , எரிசக்தி துறை  மற்றும் சமையல் எரிவாயு  ஆகியவற்றின் மாற்று எரிபொருளாக மெத்தனாலை பயன்படுத்தலாம்.
இன்று செய்தியாளர்களிடையே பேசிய அமைச்சர், அசாமில் உள்ள அசாம் பெட்ரோகெமிக்கல் நிறுவனம், தற்போது நாளொன்றுக்கு 100 டன் மெத்தனாலை உற்பத்தி செய்வதாகவும், 500 டன் மெத்தனாலை உற்பத்தி செய்யும் புதிய திட்டத்தை அமல்படுத்தி வருவதாகவும் கூறினார். ஐதராபாத் மற்றும் திருச்சி பெல் நிறுவனம், தெர்மாக்ஸ் மற்றும் தில்லி இந்திய தொழில்நுட்பக் கழகத்தால் உருவாக்கப்பட்டுள்ள உள்ளூர் தொழில்நுட்பத்தைப் பயன்படுத்தி நிலக்கரியில் இருந்து மெத்தனாலை உருவாக்கும் ஆலைகளை அமைக்கும் பணிகள் நடைபெற்று வருவதாகவும் அவர் குறிப்பிட்டார்.
புதிய மற்றும் புதுப்பிக்கத்தக்க எரிசக்தி அமைச்சகம்
இந்தியா – பெரு நாடுகளுக்கு இடையில் உடன்பாடு
பிரதம மந்திரி திரு. நரேந்திர மோடி தலைமையில் புதன்கிழமை தில்லியில் நடைபெற்ற மத்திய அமைச்சரவைக் குழுக் கூட்டத்தில் இந்தியாவுக்கும் பெரு நாட்டுக்கும் இடையில் பெருநாட்டின் தலைநகர் லிமாவில் 2018, மே மாதம் கையெழுத்திடப்பட்ட உடன்பாட்டுக்கு ஒப்புதல் அளிக்கப்பட்டது.
இரு நாடுகளுக்கும் இடையில் நிறுவனங்களுக்கு இடையில் ஒத்துழைப்புடன் கூடிய நல்லுறவுக்கு அடித்தளத்தை ஏற்படுத்துவதற்காக இந்த உடன்பாடு ஏற்பட்டுள்ளது. இதன்படி இரு நாடுகளுக்கும் இடையில் பரஸ்பரம் சமமான பலன்களைத் தரக்கூடிய வகையில் புதிய, புதுப்பிக்கத் தக்க தொழில்நுட்ப ஒத்துழைப்பு ஏற்படும்.
இந்த உடன்பாட்டைச் செயல்படுத்தும் வகையில் செயல்பணிகளை மேம்படுத்துவதற்கான கூட்டுக் கமிட்டி அமைக்கப்படும்.
இரு நாடுகளுக்கும் இடையில் இரு தரப்பு ஒத்துழைப்பை இந்த உடன்பாடு வலுப்படுத்தும்.
சிறப்பு சேவைகள் மற்றும் கட்டுரைகள்
சிஎஸ்ஐஆர்-எஸ்இஆர்சி இயக்குநராக டாக்டர் கே ராமான்ஜனேயுலு பொறுப்பேற்பு
அறிவியல் மற்றும் தொழில்நுட்ப ஆராய்ச்சி கவுன்சிலின் கீழ் செயல்படும் கட்டமைப்பு பொறியியல் ஆராய்ச்சி மையத்தின்  இயக்குநராக டாக்டர் கே ராமான்ஜனேயுலு டிசம்பர் 29 அன்று பொறுப்பேற்றுக்கொண்டார். வாரங்கலில் உள்ள மண்டல பொறியியல் கல்லூரியில் இளநிலைபட்டம் பெற்ற பின் அவர் பெங்களூருவின் இந்திய அறிவியல் கழகத்தில் கட்டமைப்பு பொறியியல் பிரிவில் முதுநிலை பட்டம் பெற்றார். கடந்த 1992-ஆம் ஆண்டு சென்னை இந்திய தொழில்நுட்பக் கழகத்தில் கட்டமைப்பு பொறியியல் பிரிவில் முனைவர் பட்டம் பெற்றதுடன் 1989-ஆம் ஆண்டு சென்னையின் கட்டமைப்பு பொறியியல் ஆராய்ச்சி மையத்தில் விஞ்ஞானியாகவும் சேர்ந்தார். 2011-ஆம் ஆண்டு தலைமை விஞ்ஞானியாக உயர்வு பெற்றார். மேம்பாலங்கள் போன்ற சிறப்பு கட்டமைப்புகளின் வடிவமைப்பு குறித்த ஆராய்ச்சி, வெடி விபத்துகளை தாங்கும் கட்டிடங்களின் வடிவமைப்பு உள்ளிட்ட பல்வேறு தலைப்புகளில் அவர் ஆராய்ச்சி மேற்கொண்டார். பல்வேறு சர்வதேச மற்றும் தேசிய இதழ்களில் அவர் எழுதிய 80 ஆராய்ச்சி கட்டுரைகள் வெளிவந்துள்ளன. மேலும் சர்வதேச மற்றும் தேசிய மாநாடு மற்றும் கருத்தரங்கங்களில் 100-க்கும் அதிகமான ஆய்வுக்கட்டுரைகளை அவர் வெளியிட்டுள்ளார்.
------
(Visitor Counter : 84
சுற்றுலா அமைச்சகம்
”நமது தேசத்தைப் பாருங்கள்” தொடரின் கீழ் சுற்றுலா அமைச்சகம் 39வது வலைதளத் தொடரை ”கோவிட் காலகட்டத்தில் பாதுகாப்பாகவும், பொறுப்பாகவும் பயணம் மற்றும் சுற்றுலாவை மீண்டும் தொடங்குதல்: சுகாதாரப் பராமரிப்புப் பார்வை” என்ற தலைப்பில் வழங்குகிறது.
”நமது தேசத்தைப் பாருங்கள்” என்ற வலைதளத் தொடரின் தொடர்ச்சியாக, சுற்றுலா அமைச்சகம் ஜூன் 27, 2020 அன்று கோவிட் இன் போது பாதுகாப்பாகவும், பொறுப்பாகவும் பயணம் மற்றும் சுற்றுலாவை மீண்டும் தொடங்குதல் என்ற தலைப்பில் சமீபத்திய அமர்வை அறிமுகப்படுத்தியது. “ஒரே இந்தியா உன்னத இந்தியா” திட்டத்தின் கீழ் இந்தியாவின் செறிவான பன்முகத்தன்மையை எடுத்துக்காட்டும் ஒரு முயற்சியாக நமது தேசத்தைப் பாருங்கள் என்ற வெபினார் தொடர் அமைந்துள்ளது.
”நமது தேசத்தைப் பாருங்கள்” என்ற வலைதளத் தொடரின் 39வது அமர்வு சுற்றுலா அமைச்சகத்தின் ஏ.டி.ஜி திருமதி.ரூபீந்தர் பிராரால் நிர்வகிக்கப்பட்டு, இந்தியப் பொது சுகாதார அறக்கட்டளையின் இயக்குநர் டாக்டர் சந்தீப் பல்லா, கொச்சியில் உள்ள மருத்துவ மற்றும் அறிவியல் ஆராய்ச்சி மையமான அமிர்தாவின் தலைமை மருத்துவக் கண்காணிப்பாளர் டாக்டர்.சஞ்சீவ் குமார் சிங், பொது சுகாதார அறக்கட்டளையின் திட்ட அலுவலர் டாக்டர். பரிதி மோடி ஆகியோரால் தொகுத்து வழங்கப்பட்டது. அதில் கோவிட் தொற்றின் போது பாதுகாப்பாகவும் பொறுப்புடனும் பயணம் செய்வது பற்றி பங்கேற்பாளர்களுக்கு விளக்கப்பட்டது.
கோவிட்-19 உலகளவில் சுகாதாரத்துறையில் மட்டுமல்லாமல் நாட்டின் வளர்ச்சியிலும் முன்னெப்போதும் இல்லாத வகையில் இடையூறுகளை உருவாக்கியுள்ளதை அறிமுகப்படுத்தியதன் மூலம் இந்த அமர்வு தொடங்கப்பட்டது. நோயின் பரவலானது நீண்ட கால அடிப்படையில் வாழ்க்கையின் அனைத்து அம்சங்களையும் மீண்டும் வடிவமைக்கும் என்பதையும் புதிய வாழ்கையில் முன்னுரிமைகள் வேறுபட்டதாக மாறபோவதையும் காட்டுகிறது.
இந்தியாவில் நோய் தொற்றால் பாதிக்கப்பட்டவர்களின் எண்ணிக்கை நாளுக்கு நாள் அதிகரித்து வருகின்றன, ஆனால் நேர்மறையான பக்கத்தையும் காணலாம், அதாவது குணமடைந்தவர்களின் விகிதம் தோராயமாக 58.2% உள்ளது. இந்த தொற்றுநோய்க்கு எதிராகப் போராட மாநிலங்கள் பல்வேறு மாதிரிகளைக் கொண்டு வந்துள்ளன, இது நம் நாட்டிற்கும் சாதகமான ஒன்றாகும். இந்த தொற்றுநோயைப் பற்றி அறிய அல்லது கற்றுக்கொள்ள வேண்டிய நேரம் இது என்பதுடன், பயத்திலிருந்து வெளியேறுவது ஒன்றே இப்போதைய அடிப்படை நோக்கம் / யோசனையாக இருக்கவேண்டும்.
விமான நிலையத்தில் பயண நோக்கத்திற்காகவும், பஸ் மற்றும் போக்குவரத்து துறையிலும், விருந்தோம்பல் நடவடிக்கைகள், உணவுப் பொருள்களை எடுத்துச்செல்லுதல், தனிப்பட்ட சுகாதாரம், துப்புரவு நெறிமுறைகள், சாப்பாட்டு நெறிமுறைகள் ஆகியவற்றில் செய்ய வேண்டியவை மற்றும் செய்யக்கூடாதவை பற்றி இந்த அமர்வு சிறப்பித்தது. மன ஆரோக்கியத்திற்காக மக்களுடன் தொடர்பு கொள்ளவும், யோகா மற்றும் தியானத்தைப் பயிற்சி செய்யவும், நமது நேரத்தை "எனது நேரம் நமது நேரம்" என்று செலவழிக்கவும், தொண்டு செய்யவும், வாட்ஸ்அப் மற்றும் போலிச் செய்திகளைத் தவிர்க்கவும் அறிவுறுத்தப்பட்டது. தவிர, நாட்டின் பொருளாதாரத்திலும், வேலை வாய்ப்பிலும் மற்றும் தேசத்தின் வளர்ச்சியில் சுற்றுலா ஒரு பெரும் பங்கு வகிக்கிறது என்பதை இந்த அமர்வு விளக்கியது.
இந்த வலைதளத் தொடரின் நிகழ்வுகள் இந்திய அரசின் சுற்றுலா அமைச்சகத்தின் அனைத்து சமூக ஊடகப் பக்கங்களிலும் காணக் கிடைக்கும்.
“நமது தேசத்தைப் பாருங்கள்” வரிசையில் அடுத்த வலைதளத் தொடர் நிகழ்ச்சி ஜுலை 4, 2020, சனிக்கிழமை அன்று காலை 11:00 மணிக்கு “ஒரு பெண் வாகன ஒட்டுநர்” என்ற தலைப்பில் வெளியாகும்.
மத்திய அமைச்சரவை
இந்திய மருத்துவம், ஹோமியோபதிக்கான மருந்தக ஆணையத்தை ஆயுஷ் அமைச்சகத்தின் துணை அலுவலகமாக அமைக்க அமைச்சரவை ஒப்புதல்.
இந்திய மருத்துவம், ஹோமியோபதிக்கான மருந்தக ஆணையத்தை  ஆயுஷ் அமைச்சகத்தின் துணை அலுவலகமாக அமைக்க பிரதமர் நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. காசியபாத்தில் 1975-ஆம் ஆண்டு அமைக்கப்பட்ட இரண்டு மத்திய ஆய்வகங்களான இந்திய மருத்துவத்துக்கான மருந்தக ஆய்வகம்  மற்றும் ஹோமியோபதி மருந்தக ஆய்வகம் ஆகியவற்றை PCIM&H உடன் இணைப்பதன் மூலம் இது உருவாக்கப்படும்.
2010-இல் அமைக்கப்பட்ட இந்திய மருத்துவம், ஹோமியோபதிக்கான மருந்தக ஆணையம், ஆயுஷ் அமைச்சகத்தின் கீழ் இயங்கும் தன்னாட்சி பெற்ற அமைப்பாக தற்சமயம் உள்ளது. உள்கட்டமைப்பு வசதிகள், தொழில்நுட்பப் பணியாளர்கள் மற்றும் மூன்று அமைப்புகளின் நிதி வசதிகளை சிறப்பாகப் பயன்படுத்தவும், ஆயுர்வேதம், சித்த மருத்துவம், யுனானி மற்றும் ஹோமியோபதி மருந்துகளின் நிர்ணயிக்கப்பட்ட வெளிப்பாடுகளை மேம்படுத்தவும், அவற்றின் சிறப்பான ஒழுங்குமுறை மற்றும் தரக் கட்டுப்பாட்டுக்காகவும் இந்த இணைப்பு செய்யப்படுகிறது.
ஆயுஷ் மருந்துகளின் தர மேம்பாட்டுக்கும், மருந்தின் குணங்களையும், செய்யும் முறைகளையும் விளக்கும் நூல்களின் வெளியீட்டுக்கும் ஒன்றிணைந்த மற்றும் கவனம் மிகுந்த முயற்சிகளை மேற்கொள்ள இந்த இணைப்பு வழி வகுக்கும். மருந்துகள், அழகு சாதனப் பொருள்களுக்கான விதிகள், 1945-இல் தேவையான மாறுதல்களைச் செய்து, வழிவகைகளை உருவாக்குவதன் மூலம், இணைக்கப்பட்ட அமைப்பான இந்திய மருத்துவம், ஹோமியோபதிக்கான மருந்தக ஆணையம் மற்றும் அதன் ஆய்வகத்துக்கு சட்டப்பூர்வமான அங்கீகாரத்தை வழங்கவும் உத்தேசிக்கப்பட்டுள்ளது. சுகாதார சேவைகளுக்கான தலைமை இயக்குநர், மருந்துக் கட்டுப்பாட்டு அமைப்பின் தலைவர் மற்றும் மத்திய மற்றும் மாநில அரசுகளுக்கு மருந்துகள் தொடர்பாக ஆலோசனை வழங்க மருந்துகள், அழகு சாதனப் பொருள்களுக்கான சட்டம், 1940-இன் கீழ் அமைக்கப்பட்ட சட்டப்பூர்வ அமைப்பான ஆயுர்வேத, சித்த மருத்துவ மற்றும் யுனானி மருந்துகள் தொழில்நுட்ப ஆலோசனை வாரியம் ஆகியவற்றுடன் இது தொடர்பாக ஆலோசனை நடத்தப்பட்டுள்ளது. இணைக்கப்பட்ட நிறுவனத்தின் பதவிகளையும், படிநிலைகளையும் மாற்றியமைக்கும் திட்டத்துக்கு நிதி அமைச்சகத்தின் செலவுகள் துறை ஒத்துக்கொண்டுள்ளது.
(
பாதுகாப்பு அமைச்சகம்
பராமரிப்பு பிரிவு தளபதிகளின் மாநாடு
நாக்பூரில் உள்ள வாயு சேனா நகரில் 2021 ஆகஸ்ட் 11 மற்றும் 12 அன்று நடைபெற்ற பராமரிப்பு பிரிவு தளபதிகளின் மாநாட்டில் விமானப்படை தளபதி ஏர் சீஃப் மார்ஷல் ஆர்கேஎஸ் பதூரியா கலந்து கொண்டார். பராமரிப்பு பிரிவின் தலைமை அதிகாரி ஏர் மார்ஷல் ஷஷிகெர் சவுத்ரி அவரை வரவேற்றார்.
கள செப்பனிடுதல் பணிமனைகள், தளவாட பணிமனைகள் மற்றும் பராமரிப்பு பிரிவின் கீழ் இயங்கும் இதர நிலையங்கள்/மையங்களின் தளபதிகள் இந்த இரண்டு நாள் நிகழ்வில் பங்கேற்றனர். செயல்பாட்டில் உள்ள திட்டங்கள் மற்றும் இலக்குகள் கூட்டத்தில் ஆய்வு செய்யப்பட்டு, எதிர்வரும் வருடத்தில் பராமரிப்பு பிரிவுக்கான பணிகள் குறித்து விவாதிக்கப்பட்டது.
தளபதிகளிடையே உரையாற்றிய விமானப்படை தளபதி, இந்திய விமானப்படையின் பரந்து விரிந்த வளங்களை பராமரிப்பதில் முக்கிய பங்காற்றி வரும் பராமரிப்பு பிரிவை பாராட்டினார். நவீன மற்றும் எதிர்காலத்திற்கு ஏற்ற வகையில் விளங்கும் இந்திய விமானப்படையின் மாறி வரும் தேவைகளை பூர்த்தி செய்ய பராமரிப்பு பிரிவு எடுத்துவரும் நடவடிக்கைகள் குறித்து மகிழ்ச்சி தெரிவித்த அவர், மேலும் திறன்களை வளர்த்து, பராமரிப்பு பணிகளை மேம்படுத்தி உள்நாட்டு திட்டங்களை துடிப்புடன் செயல்படுத்த வேண்டும் என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1745313
பிரதமர் அலுவலகம்
ஆந்திரப்பிரதேசத்தின் கிழக்கு கோதாவரியில் படகு கவிழ்ந்ததால் உயிரிழந்தோருக்கு பிரதமர் இரங்கல் தெரிவித்துள்ளார்
ஆந்திரப்பிரதேசத்தின் கிழக்கு கோதாவரியில் படகு கவிழ்ந்ததால் உயிரிழந்தோருக்கு பிரதமர் திரு. நரேந்திர மோடி இரங்கல் தெரிவித்துள்ளார்.
“ஆந்திரப்பிரதேசத்தின் கிழக்கு கோதாவரியில் படகு கவிழ்ந்தது மிகவும் வேதனை அளிக்கிறது. துயரப்படும் குடும்பத்தினரோடு நானும் வருந்துகிறேன். இந்தத் துயர சம்பவம் நடந்த இடத்தில் தற்போது மீட்புப் பணிகள் நடைபெற்று வருகின்றன” என்று பிரதமர் கூறியுள்ளார்.
சிறப்பு சேவைகள் மற்றும் கட்டுரைகள்
அஞ்சல் ஆயுள் காப்பீட்டிற்கான நேரடி முகவர்கள் தேர்வு
சென்னை நகர வட கோட்டத்தில் அஞ்சல் ஆயுள் காப்பீடு  நேரடி முகவர்கள் தேர்வு நடைபெற உள்ளது. தகுதி உடையவர்கள் அனைவரும் தங்கள் விண்ணப்பங்களை, வயது சான்றிதழ், கல்வி சான்றிதழ், ஆதார் நகல் ஆகிய சான்றிதழ்களுடன் பாஸ்போர்ட் அளவு போட்டோ இணைத்து மேற்கண்ட முகவரிக்கு பதிவு அஞ்சல் அல்லது விரைவு அஞ்சல் மூலமாக அனுப்பலாம்.
பூர்த்தி செய்யப்பட்ட விண்ணப்பங்கள் வந்து சேர வேண்டிய கடைசிநாள்: 29.06.2021.
தேர்வு பெற்ற நேரடி முகவர்கள், சென்னை நகர வட கோட்ட பகுதிகளில் 
600 003, 600 007, 600008, 600 009, 600 010, 600 011, 600 012, 600 013, 600 021, 600 023, 600 030, 600 031, 600 038, 600 039, 600 040, 600 081, 600 082, 600 084, 600 101, 600 102, 600 104, 600 106, 600 107.
விண்ணப்பங்களை பெறுவதற்கு சென்னை நகர வட கோட்டத்தில் உள்ள ஏதேனும் ஒரு அஞ்சலகத்தை அணுகவும்.
கல்வி தகுதி: 10 ஆம் வகுப்பில் தேர்ச்சி பெற்று இருக்க வேண்டும். வயது வரம்பு: 18-50 தகுதி உடையவர்கள்: சுயதொழில் மற்றும் வேலை தேடும் இளைஞர்கள், ஆயுள் காப்பீட்டின் முன்னாள் முகவர்கள், அங்கன்வாடி ஊழியர்கள்,முன்னாள் படை வீரர்கள், அல்லது மேலே குறிப்பிட்டுள்ள தகுதிகளை பெற்ற அனைவரும்.
தேர்வு பெற்ற நேரடி முகவர்கள் ரூபாய்.5000/- வைப்பு தொகை செலுத்த வேண்டும்.
தேர்வு பெற்ற நேரடி முகவர்களுக்கு அவர்கள் பிடித்த பாலிசிகளின் அடிப்படையில் ஊக்கத்தொகை வழங்கப்படும் என்று சென்னை நகர வடக்குகோட்ட முதுநிலைஅஞ்சல்கோட்டகண்காணிப்பாளர் வெளியிட்டுள்ள செய்திக் குறிப்பில் தெரிவித்துள்ளார்.
பிரதமர் அலுவலகம்
மகாராஷ்டிராவின் துலேவில் நிகழ்ந்த விபத்தில் நேரிட்ட உயிரிழப்பிற்கு பிரதமர் இரங்கல்
மகாராஷ்டிராவின் துலேவில் நிகழ்ந்த விபத்தில் நேரிட்ட உயிரிழப்பிற்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துக் கொண்டுள்ளார். விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சம், காயமடைந்தவர்களுக்கு தலா ரூ. 50,000 நிவாரணத் தொகையாக வழங்கப்படும் என்று பிரதமர் அறிவித்தார்.
இது தொடர்பாக பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது:
“மகாராஷ்டிராவின் துலேவில் ஏற்பட்ட விபத்தை அறிந்து மிகவும் வருந்துகிறேன். உயிரிழந்தவர்களின் குடும்பத்தினருக்கு எனது இரங்கல்கள். காயமடைந்தவர்கள் விரைவில் குணமடைய பிரார்திக்கிறேன். விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சம் வழங்கப்படும். காயமடைந்தவர்களுக்கு தலா ரூ. 50,000 வழங்கப்படும்: பிரதமர் @narendramodi”
சிறப்பு சேவைகள் மற்றும் கட்டுரைகள்
அஞ்சலக ஆயுள் காப்பீடுகளை மக்களிடையே கொண்டு சேர்க்கும் நேரடி முகவர்களுக்கான விண்ணப்பங்கள் வரவேற்பு
அஞ்சலக ஆயுள் காப்பீட்டுத் திட்டங்களை மக்களிடையே எடுத்துச் செல்லும் நேரடி முகவர்களைக் குழுவில் சேர்ப்பது/ ஈடுபடுத்துவதற்கான நேர்முகத் தேர்வு 09.07.2021 அன்று அசோக் நகர் அஞ்சல் அலுவலகத்தில்  காலை 11 மணிக்கு நடைபெற உள்ளது. விருப்பமுள்ள, கீழ் குறிப்பிட்டுள்ள நிபந்தனைகளுக்கு உட்பட்டோர், தங்களது பெயர், முகவரி, தொலைபேசி எண் அடங்கிய முழு விவரங்களையும், வயது, கல்வித்தகுதி, இருப்பிட சான்றிதழ்களையும் doplichennai[at]gmail[dot]com என்ற மின்னஞ்சல் முகவரிக்கு 09.07.2021க்குள் அனுப்ப வேண்டும்.
தகுதி பெறுவதற்கான நிபந்தனைகள்:
a. கல்வித்தகுதி: 10-ஆம் வகுப்பு தேர்ச்சி
b. வயது: 18-50
c. பிரிவுகள்: வேலை இல்லாதவர்கள்/ சுயமாக பணிபுரியும் கல்வி அறிவுடைய இளைஞர்கள்/ முன்னாள் படை வீரர்கள், அங்கன்வாடி பணியாளர்கள், மகிளா மண்டல் பணியாளர்கள், ஓய்வு பெற்ற ஆசிரியர்கள்/ காப்பீடுகளின் விற்பனையில் முன் அனுபவம் உள்ளவர்கள்
d. விரும்பத்தக்க கூடுதல் தகுதிகள்:
• ஆயுள் காப்பீட்டுத் திட்டங்களை மக்களிடையே கொண்டு சேர்ப்பதில் முன் அனுபவம்
• கணினி சார்ந்த அறிவு
• உள்ளூர் பகுதி பற்றிய அறிவு
• சென்னையில் வசிப்பவர்
e. இதர காப்பீட்டு நிறுவனங்களில் ஆயுள் காப்பீட்டு பணிகளில் ஈடுபடுவோர் நேரடி முகவராக விண்ணப்பிப்பதற்கு தகுதி பெறமாட்டார்கள்
தேர்வு செய்யப்பட்ட தகுதிவாய்ந்த விண்ணப்பதாரர்கள் நேர்முகத் தேர்வுக்கு அழைக்கப்படுவார்கள். இவ்வாறு தேர்வு செய்யப்படும் விண்ணப்பதாரர்கள் ரூ. 5000-ஐ ரொக்க பாதுகாப்பாக செலுத்த வேண்டும்.
இந்தத் தகவல், சென்னை நகர தெற்கு பிராந்திய அஞ்சல் அதிகாரிகளுக்கான மூத்தக் கண்காணிப்பாளர் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
தகவல் மற்றும் ஒலிபரப்பு அமைச்சகம்
அகாடமி விருதுக்கு போட்டியிடும் பர்த்டே பாய் 53வது இந்திய சர்வதேச திரைப்பட விழாவில் திரையிடப்பட்டது
ஒருவரது பிறந்தநாளில் மெழுகுவர்த்திகள், கேக், வெளிச்சம் மற்றும் நண்பர்கள் என இதைத்தவிர வேறு எதை எதிர்பார்க்க முடியும்? ஜிம்மி தனது 45வது பிறந்தநாளை தனது நண்பர்களுடன் கடற்கரை இல்லத்தில் கொண்டாடுகிறார். கேக் வெட்டிய பிறகு தற்கொலை செய்துகொள்ளப்போவதாக கூறியதும் நிலைமை தலைகீழாக மாறுகிறது.
ஆர்டுரோ மாண்டினீக்ரோ இயக்கிய பர்த்டே பாய்   பனாமியன் த்ரில்லர் திரைப்படமாகும். கோவாவில் நடைபெற்ற 53வது இந்திய சர்வதேச திரைப்பட விழாவின் போது ‘டேபிள் டோக்ஸ்’ நிகழ்ச்சியில் தனது திரைப்படத்தைப் பற்றிப் பேசிய , ஆர்டுரோ மாண்டினீக்ரோ, உலகில் தற்கொலைகள் அதிகரித்து வருவது பற்றிக் குறிப்பிட்டார். “பர்த்டே பாய் நட்பைப் பற்றி பேசும் படம்” என்று அவர் கூறினார்.
படத்தின் எழுத்தாளரும் தயாரிப்பாளருமான ஆண்ட்ரி ஜே பேரியண்டோஸும் டேபிள் டாக்ஸ் நிகழ்ச்சியில் கலந்து கொண்டார். “படத்தின் கருப்பொருள் பற்றிய யோசனை தொற்றுநோய் காலங்களில் உருவானது. நாங்கள் பெரிய அளவில் மரணத்தைப் பற்றி பேசிக்கொண்டிருந்தோம். கதாநாயகனுக்கு கண்டறியப்பட்ட அமியோட்ரோபிக் லேட்டரல் ஸ்களீரோசிஸ் பற்றி படம் பேசுகிறது. இந்த படத்தின் கருப்பொருள் முன்னர் தொடப்படாதது" என்று அவர் கூறினார்.
இப்படம் இந்த ஆண்டு அகாடமி விருதுகளுக்கான போட்டியில் உள்ளது.
நுகர்வோர் நலன், உணவு மற்றும் பொது விநியோகம் அமைச்சகம்
சென்சொடைன் பொருட்களின் விளம்பரங்களுக்கு எதிராக மத்திய நுகர்வோர் பாதுகாப்பு ஆணையம் உத்தரவு
சென்சொடைன் பொருட்களின் விளம்பரங்களுக்கு எதிராக திரு நிதி கரே தலைமையிலான மத்திய நுகர்வோர் பாதுகாப்பு ஆணையம் உத்தரவிட்டுள்ளது. சென்சொடைன் பொருட்களை “உலகளவில் பல் மருத்துவர்கள் பரிந்துரைக்கின்றனர்” என்றும் “உலகின் முதல் நிலை சென்சிட்டிவிட்டி டூத் பேஸ்ட்” என்றும் தவறாக விளம்பரப்படுத்துவதாகக் கூறி இந்நடவடிக்கை மேற்கொள்ளப்பட்டுள்ளது.
முன்னதாக சென்சொடைன் பொருட்கள் வெளிநாட்டு பல் மருத்துவர்களால் ஒப்புதல் அளிக்கப்பட்டது என்ற விளம்பரத்தை தவிர்க்குமாறு கடந்த 09.02.2022 அன்று மத்திய நுகர்வோர் பாதுகாப்பு ஆணையம் அறிவுறுத்தியிருந்தது.
“உலகளவில் பல் மருத்துவர்கள் பரிந்துரைக்கின்றனர்”, “உலகின் முதல் நிலை சென்சிட்டிவிட்டி டூத் பேஸ்ட்” 60 வினாடிகளில் நிவாரணம் கிடைக்கிறது என ஆய்வகத்தில் நிரூபிக்கப்பட்டது என்றும் அந்நிறுவனம் கூறியுள்ளது. ஆனால், இந்தியாவில் உள்ள பல் மருத்துவர்களைக் கொண்டே இந்த விளம்பரம் தயாரிக்கப்பட்டது என்று மத்திய நுகர்வோர் பாதுகாப்பு ஆணையம் கண்டறிந்தது.
இதையடுத்து, ”உலக பல் மருத்துவர்கள் பரிந்துரைக்கின்றனர்”, “உலகின் முதல் நிலை சென்சிட்டிவிட்டி டூத்பேஸ்ட்” என்ற விளம்பரத்தை 7 நாட்களுக்குள் நீக்குமாறும், அதோடு தவறான தகவல்களைப் பரப்பியதற்காக பத்து லட்சம் ரூபாய் அபராதம் விதித்தும் மத்திய நுகர்வோர் பாதுகாப்பு ஆணையம் உத்திரவிட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1808129
------
(Visitor Counter : 126
இளைஞர் நலன் மற்றும் விளையாட்டு அமைச்சகம்
பளுதூக்கும் வீரர் மீராபாய் சானுவின் வெளிநாட்டுப் பயிற்சிக்கு நிதி உதவி அளிக்க அரசு ஒப்புதல், ஒலிம்பிக் வீரர்களுக்கு சிறப்பான வசதிகள் செய்து தரப்படும் என்று விளையாட்டுத் துறை அமைச்சர் உறுதி
துப்பாக்கி சுடுதல், பேட்மிட்டன், குத்துச் சண்டை, பாரா விளையாட்டுகள், பளு தூக்குதல், ஹாக்கி ஆகிய விளையாட்டுகளின் வீரர்களுக்கு ரூபாய் 1.5 கோடிக்கும் அதிகமான நிதி உதவியை வழங்குவதற்கான முன்மொழிதல்களை விவாதிப்பதற்கான ஆலோசனைக் கூட்டம் இணைய வழியில் இன்று நடைபெற்றது.
இந்த ‘மிஷன் ஒலிம்பிக் செல்’லின் கூட்டத்தில், பளுதூக்கும் வீரர் மீராபாய் சானுவின் வெளிநாட்டுப் பயிற்சிக்கும், அவரது நீண்டநாள் காயத்துக்கான சிகிச்சைக்கும் ரூபாய் 40 லட்சம் அளிக்க ஒப்புதல் வழங்கப்பட்டது.
இந்த நிதியுதவியின் மூலம் அமெரிக்காவில் உள்ள கன்சாசுக்கு மீராபாய் சானு, அவரது பயிற்சியாளர் மற்றும் முட நீக்கியல் நிபுணர் ஆகியோர் சென்று இரண்டு மாத பயிற்சியிலும், சிகிச்சையிலும் ஈடுபடலாம்.
இந்த முடிவைப் பற்றிக் கூறிய மத்திய விளையாட்டு மற்றும் இளைஞர் விவகாரங்கள் அமைச்சர் கிரண் ரிஜிஜு, ஒலிம்பிக் வீரர்களுக்கு சிறப்பான வசதிகள் செய்து தரப்படும் என்று உறுதி அளித்தார்.
"ஒலிம்பிக் போட்டிகளில் பங்குபெற செல்லும் நமது வீரர்களுக்கு சிறந்த வசதிகளை அளிக்க நாங்கள் முழு கவனம் செலுத்தி வருகிறோம்," என்று அவர் மேலும் தெரிவித்தார்.
அறிவியல் மற்றும் தொழில்நுட்பத்துறை
அறிவியல் தொழில்நுட்ப ஒத்துழைப்பு குறித்த இந்தியா- இந்தோனேசியா இடையிலான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவை, இந்தியா - இந்தோனேசியா இடையிலான அறிவியல் தொழில்நுட்ப புரிந்துணர்வு ஒப்பந்தத்திற்கு ஒப்புதல் அளித்துள்ளது.
2018-ஆம் ஆண்டு மே மாதம் புதுதில்லியில், மத்திய அறிவியல் தொழில்நுட்பம் மற்றும் புவி அறிவியல் துறை அமைச்சர் டாக்டர். ஹர்ஷ்வர்தனும், இந்தோனேசியா தரப்பில், ஜகார்த்தாவில் அந்நாட்டின் ஆராய்ச்சி, தொழில்நுட்பம் மற்றும் உயர்கல்வித்துறை அமைச்சர் திரு. முகமது நசீரும் புரிந்துணர்வு ஒப்பந்தத்தில் கையெழுத்திட்டனர். இந்த ஒப்பந்தம் கையெழுத்திடப்பட்டதால், இருதரப்பு உறவுகளில் புதிய அத்தியாயம் தொடங்க வாய்ப்பு ஏற்பட்டுள்ளது. இரு நாடுகளும் அறிவியல் தொழில்நுட்பத் துறையில் பரஸ்பர ஒத்துழைப்பின் மூலம் பெறும் நன்மைகளைப் பரிமாறிக் கொள்ளவும் வழி ஏற்படும்.
இந்தியா – இந்தோனேசியா இடையே அறிவியல் தொழில்நுட்பத் துறைகளில் சமத்துவமான பரஸ்பர நலன்பயக்கும் விதத்தில் ஒத்துழைப்பை மேம்படுத்துவதே இந்த புரிந்துணர்வு ஒப்பந்தத்தின் நோக்கமாகும். இந்தியா மற்றும் இந்தோனேசியாவைச் சேர்ந்த அறிவியல் அமைப்புகள், கல்வி நிறுவனங்கள், ஆராய்ச்சி மற்றும் மேம்பாட்டு ஆய்வகங்கள், நிறுவனங்களில் இருந்து சம்பந்தப்பட்டவர்கள் ஆராய்ச்சியாளர்களைச் சேர்த்துக் கொள்ள வழியேற்பட்டுள்ளது. தகவல் மற்றும் தொடர்பு தொழில்நுட்பம், கடல்சார் அறிவியல் மற்றும் தொழில்நுட்பம், உயிர் அறிவியல்கள் , எரிசக்தி ஆராய்ச்சி, நீர் தொழில்நுட்பங்கள், பேரிடர் மேலாண்மை, விண்வெளி அறிவியல், தொழில்நுட்பம் மற்றும் பயன்பாடுகள், புவிவெளி தகவல், பயன்முறை வேதியல் ஆகியவற்றில் உடனடி கூட்டு முயற்சிக்கு ஏதுவான துறைகள் என கண்டறியப்பட்டுள்ளது.
பஞ்சாயத்து ராஜ் அமைச்சகம்
இணையவழி தணிக்கை குறித்த நடவடிக்கை அறிக்கைத் தொகுப்பை மத்திய பஞ்சாயத்து ராஜ் துறை இணையமைச்சர் திரு கபில் மோரேஷ்வர் பாட்டீல் காணொலிக் காட்சி மூலம் வெளியிட்டார்
இணையவழி தணிக்கை குறித்த நவடிக்கை அறிக்கை தொகுப்பு பஞ்சாயத்து ராஜ் அமைச்சகத்தால் இன்று காணொலிக் காட்சி மூலம் வெளியிடப்பட்டது. இந்த நிகழ்வுக்கு மத்திய பஞ்சாயத்து ராஜ் துறை இணையமைச்சர் திரு கபில் மோரேஷ்வர் பாட்டீல் தலைமை வகித்தார். மாநில பஞ்சாயத்து ராஜ் துறைகளின் மூத்த அதிகாரிகள் மற்றும் உள்ளூர் நிதி தணிக்கை இயக்குநரகத்தின் பிரதிநிதிகளும் இந்த நிகழ்வில் மெய்நிகர் முறையில் கலந்து கொண்டனர். இணையவழி தணிக்கை குறித்த நடவடிக்கை அறிக்கை தொகுப்பு வெளியீட்டில் பல்வேறு மாநிலங்கள் / யூனியன் பிரதேசங்களைச் சேர்ந்த பஞ்சாயத்து நிவாகிகளும் பங்கேற்றனர்.
பஞ்சாயத்து தணிக்கைகளில் அதிக வெளிப்படைத்தன்மை மற்றும் பொறுப்புணர்வை ஊக்குவிக்க, பஞ்சாயத்து ராஜ் அமைச்சகம் 2020, ஏப்ரல் 15 அன்று இணையவழி தணிக்கைப் பயன்பாட்டை அறிமுகப்படுத்தியது, இது பஞ்சாயத்து கணக்குகளின் இணையவழி தணிக்கையை செயல்படுத்துகிறது: நிதி மேலாண்மை மற்றும் வெளிப்படைத்தன்மையை மேலும் வலுப்படுத்துகிறது.
2020–21, 2021–22 ஆகிய கடைசி இரண்டு தணிக்கை காலகட்டங்களில் 200,000 தணிக்கை அறிக்கைகளை உருவாக்கி, மாநிலங்கள் குறிப்பிடத்தக்க முன்னேற்றத்தை அடைந்துள்ளன. மாநிலங்கள் மற்றும் பஞ்சாயத்துகளின் தரப்பில் இது பாராட்டப்பட வேண்டிய சாதனையாகும். இன்றுவரை, 256,795 பஞ்சாயத்துகள் பதிவு செய்யப்பட்டுள்ளன; 2,103,058 கருத்துக்கள் ஆவணப்படுத்தப்பட்டுள்ளன மற்றும் 2021-22 தணிக்கைக் காலத்திற்கு 211,278  பஞ்சாயத்து ராஜ் அமைப்புகளின் தணிக்கை அறிக்கைகள் உருவாக்கப்பட்டுள்ளன.
சுகாதாரம் மற்றும் குடும்ப நலத்துறை அமைச்சகம்
சத்தீஸ்கர் மற்றும் உத்தரப் பிரதேசத்தின் கொவிட்-19 நிலவரம் மற்றும் பொது சுகாதார நடவடிக்கைகளை மத்திய உள்துறை செயலாளர் ஆய்வு செய்தார்
சத்தீஸ்கர் மற்றும் உத்தரப் பிரதேசத்தின் கொவிட்-19 நிலவரம் மற்றும் அம்மாநிலங்களில் மேற்கொள்ளப்படும் கண்காணிப்பு, கட்டுப்பாடு மற்றும் கொரோனா மேலாண்மைக்கான பொது சுகாதார நடவடிக்கைகளை ஆய்வு செய்வதற்கான உயர்மட்ட கூட்டங்களுக்கு மத்திய சுகாதார செயலாளர் திரு ராஜேஷ் பூஷனுடன் இணைந்து மத்திய உள்துறை செயலாளர் திரு அஜய் குமார் பல்லா இன்று தலைமை வகித்தார்.
நிதி ஆயோக் உறுப்பினர்  டாக்டர் வி கே பால், இந்திய மருத்துவ ஆராய்ச்சிக் குழுவின்  தலைமை இயக்குநர் டாக்டர் பல்ராம் பார்கவா, சுகாதார சேவைகள் தலைமை இயக்குநர் டாக்டர்  சுனில் குமார் மற்றும் இரு மாநிலங்களின் தலைமைச் செயலாளர்கள், காவல்துறை இயக்குநர்கள் மற்றும் சுகாதார செயலாளர்கள் உள்ளிட்ட மூத்த அதிகாரிகள் இதில் பங்கேற்றனர்.
சத்தீஸ்கர், உத்தரப் பிரதேசம் மற்றும் மகாராஷ்டிரா ஆகிய 3 மாநிலங்களில் மட்டுமே தற்போதைய பாதிப்புகளின் எண்ணிக்கை ஒரு லட்சத்திற்கும் அதிகமாக உள்ளது. சத்தீஸ்கர் மற்றும் உத்தரப் பிரதேசம் ஆகிய இரண்டு மாநிலங்களிலும் பாதிப்புகளின் எண்ணிக்கையும் உயிரிழப்புகளின் எண்ணிக்கையும் அதிகமாக உள்ளது.
மருத்துவமனைகளில் படுக்கைகள் பற்றாக்குறை  மற்றும் இதர மருத்துவமனை உள்கட்டமைப்பு குறைபாடுகள் உள்ளிட்ட கொவிட் தடுப்பு நடவடிக்கைகளில் உள்ள முட்டுக்கட்டைகள் குறித்து கூட்டத்தில் விவாதிக்கப்பட்டது.
மக்களின் அத்தியாவசியமற்ற போக்குவரத்தை கட்டுப்படுத்துமாறு மாநில அரசுகள் கேட்டுக்கொள்ளப்பட்டன.
மேலும், பரிசோதனைகளை அதிகப்படுத்துதல்; தொற்று கண்டறிதல், கட்டுப்பாடு மற்றும் கண்காணிப்பு; மருத்துவ சிகிச்சை மற்றும் ஆதரவு வழிமுறை; பாதுகாப்பான கொவிட் நடத்தை விதிமுறை; மற்றும் தகுதியுடைய அனைவருக்கும் 100 சதவீத தடுப்புமருந்து வழங்கல் ஆகிய ஐந்துமுனை யுக்தி மீது தீவிர கவனம் செலுத்துமாறும் மாநிலங்கள் கேட்டுக்கொள்ளப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1712248
------
(Visitor Counter : 195
சிறுபான்மையினர் நலன் அமைச்சகம்
உத்தரப் பிரதேசத்தின் ராம்பூரில் பிராணவாயு ஆலையைத் தொடங்கி வைத்தார் மத்திய அமைச்சர் திரு முக்தார் அப்பாஸ் நக்வி
உத்தரப் பிரதேசத்தில் ரேடிகோ கெய்தான் நிறுவனத்தால் நிறுவப்பட்டுள்ள 6 மருத்துவப் பிராணவாயு ஆலைகளில் ராம்பூரின் பிலாஸ்பூரில் உள்ள சமூக மருத்துவ மையத்தில் ஒரு ஆலையை மத்திய சிறுபான்மையின விவகாரங்கள் அமைச்சர் திரு முக்தார் அப்பாஸ் நக்வி இன்று தொடங்கி வைத்தார்.
அப்போது பேசிய அவர், கொரோனா பெருந்தொற்றை எதிர்கொள்வதற்காக பிரதமர் திரு நரேந்திர மோடி மேற்கொண்டுள்ள பல்வேறு நடவடிக்கைகளினால் பிரதம மந்திரியின் குடிமக்களுக்கான உதவி மற்றும் நிவாரணத்தின்  மூலம் சுமார் 1500 மருத்துவப் பிராணவாயு ஆலைகள் நாடு முழுவதும் நிறுவப்பட்டிருப்பதாகத் தெரிவித்தார்.
ஒரு மணி நேரத்தில் 20 கியூபிக் மீட்டர் மருத்துவப் பிராணவாயுவை உற்பத்தி செய்யும் திறன் கொண்ட இந்த ஆறு ஆலைகள் ரேடிகோ கெய்தான் நிறுவனத்தால் பிலாஸ்பூர் , பில்ஹார் , பக்வாந்த்பூர் , மஞ்ச்ஹன்பூர்  மற்றும் மாணிக்பூர்  ஆகிய இடங்களில் உள்ள சமூக மருத்துவ மையங்களில் நிறுவப்பட்டு வருவதாக அவர் கூறினார். நிர்வாகத்தின் மேம்பட்ட வசதிகள் மற்றும் வளங்கள், முன்னெச்சரிக்கை நடவடிக்கைகள் மற்றும் கட்டுப்பாட்டினால் பெருந்தொற்று இல்லாத நாட்டை உருவாக்க முடியும் என்றும் அவர் நம்பிக்கை தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1736606
----
(Visitor Counter : 175